**Høringssvar fra Fællesrådet i Dagtilbudsområde Syd vedrørende budget 2025/28**

Fællesrådet anerkender, at Kalundborg Kommune har en sund økonomi, men grundet mindre udligning end tidligere udfordres økonomien i de kommende år.

I forbindelse med høringen ønsker vi at komme med bemærkninger til følgende punkter:

**8. Råderumskatalog**

**Punkt 17: Etablering af førskoletilbud**

Vi som forældre ønsker at udtrykke vores dybe bekymring over forslaget om at fremrykke skolestarten for vores børn til 1. april eller 1. maj, i stedet for den nuværende startdato 1. august. Vores bekymring deles med medarbejderne, som har udtrykt deres faglige vurdering i høringssvaret fra MED Dagtilbudsområde Syd. Vi mener, at denne ændring vil være på bekostning af vores børns udvikling og trivsel.

**Kvalitetsforskelle mellem SFO og dagtilbud**  
Vi oplever, at flere kommuner trækker tidlig SFO tilbage, da kvaliteten på ingen måde kan sammenlignes med de højkvalitets dagtilbud, vores børn i øjeblikket modtager. En sådan besparelse er ikke blot et økonomisk spørgsmål; det er at gå på kompromis med den faglighed, der er nødvendig for vores børns optimale udvikling.

**Bekymring for udsatte børn**  
Vi er især bekymrede for børn i udsatte positioner, som risikerer at blive ladt i stikken ved en tidligere skolestart. Vi mener, at den nuværende startdato den 1. august giver den nødvendige tid til at arbejde med individuelle handleplaner og udviklingsbehov, så alle børn får den støtte, de har brug for.

**Faglig vurdering og anbefaling**  
Vi bakker fuldt op om den faglige vurdering fra MED Dagtilbudsområde Syd, der påpeger, at en tidligere skolestart kan føre til, at børnene ikke får den nødvendige støtte til at blive fuldt klar til børnehaveklassen. Dette kan få alvorlige negative konsekvenser for deres fremtidige skolegang. Derfor anbefaler vi, at den nuværende skolestartsordning opretholdes med start den 1. august, så der fortsat er tid og ressourcer til at sikre, at alle børn er skoleparate.

**Økonomiske overvejelser**  
Vi deler også bekymringen om, at de økonomiske besparelser, der ligger til grund for forslaget, vil have negative konsekvenser for børnenes trivsel og udvikling. Hvis forslaget om en tidligere skolestart alligevel skulle vedtages, anbefaler vi, at pasningsgarantien justeres, så den gælder for hele området og ikke kun specifikt for dagplejen. Dette bør naturligvis ske med stor respekt for alle fagligheder.

Vi ser ingen fordele ved dette forslag, hverken i teksten eller i vores dialoger, og vi opfordrer derfor til, at forslaget genovervejes i lyset af de alvorlige bekymringer, vi her har fremført.

**Punkt 34: Justerede plejeplaner på udearealer**

Vi udtrykker bekymring for, at de foreslåede besparelser på pleje af udearealer kan føre til en yderligere forringelse af vedligeholdelsen. Allerede i dag oplever vi, at legepladser gror til, fordi græsset ikke bliver slået, og buske samt træer ikke bliver beskåret. En yderligere reduktion i plejen vil kunne forværre dette problem.

Vi som forældre er ydermere, bekymret om det vil medføre flere øget sundhedsrisiko, grundet insektbid og giftige planter/bær.

**Punkt 45: Reduktion fra tre til to dagtilbudsområder**

Vi som forældre ønsker at udtrykke vores dybe bekymring over forslaget om at reducere antallet af dagtilbudsområder fra tre til to. Vi ser en række alvorlige udfordringer ved dette forslag, som vil påvirke både dagplejen og børnehusene negativt.

**Nærhed og Faglig Ledelse:** En af vores største bekymringer er, at en reduktion i antal områdeledelser vil betyde større geografiske områder og dermed større afstand mellem beslutningstagere og daglig praksis. I dag oplever vi, at den faglige ledelse er tæt på og tilgængelig, hvilket er med til at sikre en høj faglig standard og tryghed for både børn, forældre og medarbejdere. Vi frygter, at en reduktion i områdeledelser vil medføre, at de pædagogiske afdelingsledere vil få flere administrative opgaver, hvilket kan gå ud over deres mulighed for at fokusere på den nødvendige faglige ledelse.

**Vigtigheden af Tæt Samarbejde og Faglig Udvikling:** I den nuværende struktur oplever vi som forældre, at der skabes stærke kompetencefællesskaber på tværs af de eksisterende områder. Denne struktur understøtter høj faglighed både på medarbejder- og ledelsesniveau. Erfaringer fra tidligere, hvor der var færre områdeledere, viste tydeligt, at det gav udfordringer i forhold til nærhed, kommunikation og sygefravær. Den nuværende opdeling fungerer godt og skaber tryghed og et godt samarbejde mellem dagplejen og børnehusene. Vi ønsker at bevare denne struktur, da den sikrer den nødvendige sparring, støtte og strategiske vejledning, som de pædagogiske afdelingsledere har brug for.

**Økonomiske Overvejelser:** Det er også vigtigt at nævne, at den forventede økonomiske besparelse ved en reduktion i områdeledelserne kun er på 600.000 kr. årligt. Vi mener, at denne besparelse ikke på nogen måde står mål med de negative konsekvenser, det vil have for ledelsen og kvaliteten i dagtilbuddene. Besparelsen vil med stor sandsynlighed blive overskygget af omkostningerne ved en svækket ledelse og en forringelse af den pædagogiske kvalitet.

**Anbefaling:** Vi anbefaler kraftigt, at det nuværende antal områdeledelser på tre opretholdes for at sikre en fortsat høj kvalitet i dagtilbuddene samt en tæt og effektiv ledelse. Som forældre ønsker vi det bedste for vores børn, og vi håber, at vores bekymringer og anbefalinger vil blive taget alvorligt i de videre overvejelser i forbindelse med budgetarbejdet.